पाएं अपने शहर की ताज़ा ख़बरें और फ्री ई-पेपरडाउनलोड करें
जयपुर। मुख्यमंत्री अशोक गहलोत ने गुरुवार सुबह शहरों को स्लम फ्री बनाने के उद्देश्य से शुरू की गई राजीव आवास योजना के तहत जयपुर में बन रहे संजय नगर भट्टा बस्ती आवासीय प्रोजेक्ट का शिलान्यास किया। आगामी विधानसभा चुनाव के मद्देनजर कांग्रेस ने भी अपनी नीतियों को बखान तेज कर दिया है। संजय नगर भट्टा बस्ती पुनर्वास योजना के शिलान्यास कार्यक्रम में मुख्यमंत्री अशोक गहलोत समेत सभी कांग्रेस नेताओं ने भाजपा को जमकर कोसा। निगम की ओर से आयोजित अब तक के कार्यक्रमों में पहली दफा ऐसा मौका रहा जब समूची कांग्रेस एकजूट नजर आई। नगरीय विकासमंत्री, शिक्षामंत्री, सांसद, मेयर व विधायक ने आम जन के लिए लागू की गई सरकारी योजनाओं का जमकर बखान किया और गहलोत के नेतृत्व की प्रशंसा की।
इस मौके पर गहलोत ने कहा कि राज्य की सरकारी योजनाओं के प्रचार प्रसार के साथ साथ इन योजनाओं का लाभ समाज के हर तबके, विशेषकर गरीब परिवारों को बखूबी मिले यही सरकार का मूल उदे्श्य है। उन्होंने कहा की संजय नगर कच्ची बस्ती में बनाए जाने वाली आवासीय योजना देश की प्रथम व सबसे बडी योजना है, देश में इसकी शुरूआत राजस्थान से हुई ,यह खुशी का विषय है।
प्रशासन शहरों के संग अभियान एक माह और बढ़ा
मुख्यमंत्री ने इस अवसर पर सरकार की ओर से चलाए जा रहे प्रशासन शहरों के संग अभियान को एक माह बढ़ाते हुए आगामी जुलाई माह तक कर दी है। जिसका समारोह में उपस्थित लोगों ने गर्मजोशी से स्वागत किया। कार्यक्रम की शुरूआत नगर निगम महापौर श्रीमति ज्योति खण्डेलवाल के उद्बोधन से हुई। केंद्र सरकार में आवास एंव शहरी गरीबी उन्मूलन सचिव अरूण मिश्रा ने केंद्र सरकार की ओर से योजना में हरसंभव सहायता दिलाने का आश्वासन दिया।
शिक्षा मंत्री व हवामहल विधायक बृजकिशोर शर्मा ने कहा कि गरीब परिवारों को सबंल प्रदान करने वाली इस आवासीय योजना को केंद्र सरकार व राज्स सरकार द्वारा धरातल पर उतारना एक ऐतिहासिक कदम है। नगरीय विकास आवासन एवं स्वायत्त शासन मंत्री शांति धारीवाल ने सभा को संबोधित करते हुए कहा कि राजस्थान की गहलोत सरकार गरीब हितैषी है, गरीबी को पूरी तरह मिटाना ही इस सरकार का मुख्य उद्ेश्य है।
विधायक प्रताप सिंह खाचरियावास ने कहा कि सरकार की इन योजनाओं से आम आदमी का भला हुआ है, इस सरकार ने अपने घोषणा पत्र में किए वायदों को निश्चित ही पूरा किया है। जयपुर शहर सांसद महेश जोशी ने कहा कि पिछली भाजपा सरकार के कुछ नुमाइंदों ने इस योजना को पूर्व मे शिलान्यास करना बताया है, मै पूरे विश्वास के साथ यह कहता हूँ कि यदि पिछली भाजपा सरकार के पास यदि इस योजना के पारित होने का एक भी सबूत है तो वे पेश करें, अन्यथा इनकी बातें झूठी है।
नगरीय विकास विभाग के अतिरिक्त मुख्य सचिव जी एस संधू ने बताया कि इस प्रोजेक्ट के पहले चरण में 100 करोड़ रुपए की लागत से 2200 मकान बनाए जाएंगे। यह प्रोजेक्ट सलाहकार फर्म याशी कंसलटेंट के सहयोग से तैयार किया गया है। इसमें प्रत्येक लाभार्थी को डुप्लेक्स में एक कमरा नीचे, एक कमरा ऊपर, किचन, टॉयलेट और बाथरूम दिए जाएंगे। इसके साथ ही इन्हें छत का अधिकार भी मिलेगा।
देश का पहला बड़ा आवासीय प्रोजेक्ट: संधू ने बताया कि संजय नगर भट्टा बस्ती का प्रोजेक्ट देश का पहला सबसे बड़ा आवासीय प्रोजेक्ट है। शहरों को स्लम फ्री बनाने के लिए राजीव आवास योजना के तहत इस प्रोजेक्ट में कुल 12000 आवासों का निर्माण किया जाना है। पहले चरण के लिए डीपीआर मंजूर होने के साथ ही प्रशासनिक और वित्तीय स्वीकृतियां हो चुकी हैं।
राज्य के 8 शहरों के प्रोजेक्ट मंजूर : राजीव आवास योजना के तहत अब तक राज्य के 8 शहरों के प्रोजेक्ट मंजूर हो चुके हैं। इनमें कुल 15000 मकानों का निर्माण किया जाना है। इनमें संजय नगर भट्टा बस्ती के पहले चरण के 2200 मकान भी शामिल हैं। हाल ही में जोधपुर का आवासीय प्रोजेक्ट मंजूर हुआ है।
फोटोः निरंजन चौहान
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva zho_Hant eng_Latn